SET พุ่งแรง 31จุด หลังสหรัฐฯ-จีน เห็นพ้องชะลอขึ้นภาษีนำเข้า ลุ้นพรุ่งนี้ทดสอบแนวต้าน1,690
SET ปิดเย็นพุ่งแรง 31 จุด หลังสหรัฐฯ-จีน เห็นพ้องชะลอขึ้นภาษีนำเข้า ลุ้นพรุ่งนี้ทดสอบแนวต้าน 1,690 จุด โดยดัชนีปิดตลาดวันนี้ ที่ระดับ 1,672.61 จุด บวก 30.81 จุด หรือ 1.88% มูลค่าการซื้อขาย 6.1 หมื่นล้านบาท
3 ธ.ค. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,672.61 จุด บวก 30.81 จุด หรือ 1.88% มูลค่าการซื้อขาย 6.1 หมื่นล้านบาท
10 หุ้นดันดัชนีวันนี้

ด้านนายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเคลื่อนไหวทิศทางเดียวกับตลาดหุ้นต่างประเทศที่ปรับตัวขึ้น ขานรับเชิงบวกต่อการหารือระหว่างประธานาธิบดีโดนัลด์ ทรัมป์แห่งสหรัฐ และประธานาธิบดีสี จิ้นผิงของจีน ที่ชะลอการพิจารณาปรับขึ้นภาษีนำเข้าชั่วคราว ทำให้ความเสี่ยงการลงทุนในตลาดหุ้นทั่วโลกลดลง
ประกอบกับเมื่อสัปดาห์ก่อนนายเจอโรม พาวเวล ประธานธนาคารกลางสหรัฐ (เฟด) ระบุว่าอัตราดอกเบี้ยนโยบายของเฟดกำลังเข้าใกล้ระดับที่เป็นกลาง ซึ่งเป็นการส่งสัญญาณว่าเฟดจะไม่เร่งปรับขึ้นอัตราดอกเบี้ย ก็ทำให้ช่วยลดความเสี่ยงการลงทุนในตลาดเกิดใหม่ (Emerging Market)
นอกจากนี้ปัจจัยในประเทศเกี่ยวกับการเลือกตั้งก็มีความชัดเจนมากขึ้น รวมถึงการที่รัฐบาลออกมาตรการกระตุ้นกำลังซื้อในประเทศอย่างต่อเนื่อง ก็ทำให้ความเสี่ยงการลงทุนในตลาดหุ้นไทยลดลงด้วยเช่นกัน ขณะที่ตลาดหุ้นไทยปรับตัวขึ้นมาด้วยมูลค่าซื้อขายกว่า 6 หมื่นล้านบาท นับว่าเป็นสัญญาณที่ดี ทำให้มีโอกาสที่จะปรับขึ้นได้ต่อเนื่องและมีโอกาสที่จะผ่านแนวต้านย่อยได้ไม่ยาก เนื่องจากเชื่อว่าน่าจะยังคงมีแรงทยอยซื้อของกองทุนรวมหุ้นระยะยาว (LTF) เข้ามาต่อเนื่อง แม้ว่าบางส่วนจะเข้ามาซื้อค่อนข้างมากแล้วในช่วงที่ผ่านมาก็ตาม
รวมถึงการที่ต่างชาติขายสุทธิในตลาดหุ้นไทยออกมาค่อนข้างมาก แม้จะไม่กลับมาซื้อแต่ก็น่าจะชะลอแรงขายลง เพราะในอีก 2 สัปดาห์ข้างหน้าก็จะเข้าสู่ช่วงเทศกาลวันหยุดคริสต์มาสและปีใหม่ ก็จะทำให้ภาพรวมตลาดยังมีทิศทางที่ดี
สำหรับแนวโน้มการซื้อขายวันพรุ่งนี้ คาดว่าตลาดหุ้นไทยยังมีโมเมนตัมที่ดีต่อเนื่อง โดยมองแนวต้านที่บริเวณ 1,690 และ 1,693 จุด ส่วนแนวรับอยู่ที่บริเวณ 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 7,364.59 ล้านบาท ปิดที่  71.50 บาท เพิ่มขึ้น 3.25 บาท
PTT มูลค่าการซื้อขาย 5,262.84 ล้านบาท ปิดที่  51.75 บาท เพิ่มขึ้น 2.50 บาท
PTTEP มูลค่าการซื้อขาย 4,186.44 ล้านบาท ปิดที่ 140.50 บาท เพิ่มขึ้น 8.50 บาท
KBANK มูลค่าการซื้อขาย 2,627.00 ล้านบาท ปิดที่ 196.50 บาท เพิ่มขึ้น 3.00 บาท
AOT มูลค่าการซื้อขาย 2,151.29 ล้านบาท ปิดที่ 65.75 บาท เพิ่มขึ้น 2.00 บาท
ตลาดหุ้นเอเชีย
